Proposta għal REGOLAMENT TAL-PARLAMENT EWROPEW U TAL-KUNSILL dwar l-eżerċizzju tad-drittijiet tal-Unjoni għall-applikazzjoni u l-infurzar ta’ regoli kummerċjali internazzjonali /* COM/2012/0773 final - 2012/0359 (COD) */





MEMORANDUM TA’ SPJEGAZZJONI 1. IL-KUNTEST TAL-PROPOSTA Raġunijiet u għanijiet Il-proposta preżenti għal Regolament tal-Parlament Ewropew u tal-Kunsill tirrifletti l-prijorità tal-Unjoni biex jiġu infurzati b'mod effettiv id-drittijiet kummerċjali tagħha. Dan l-għan ġie stabbilit fil-Komunikazzjoni tal-Kummissjoni dwar "Il-kummerċ, it-tkabbir u l-affarijiet dinjin"[1] u approvat fil-konklużjonijiet tal-Kunsill tal-21 ta' Diċembru 2010[2]. Bħalissa l-Unjoni ma għandhiex qafas leġiżlattiv komuni[3] biex tinforza d-drittijiet tagħha skont ftehimiet kummerċjali internazzjonali. Il-proposta preżenti għandha l-għan li tirrimedja din is-sitwazzjoni. Il-kuntest ġenerali L-Unjoni tista' tissejjaħ biex tieħu miżuri unilaterali sabiex tinforza u tiddefendi d-drittijiet u l-interessi tagħha skont ftehimiet kummerċjali internazzjonali. Dan huwa l-każ skont ir-regoli tas-soluzzjoni tat-tilwim tal-Organizzazzjoni Dinjija tal-Kummerċ (WTO), kif ukoll skont il-mekkaniżmi għas-soluzzjoni tat-tilwim bilaterali jew reġjonali. Teżisti sitwazzjoni simili fir-rigward tas-salvagwardji kummerċjali u l-hekk imsejħa eżerċizzji ta' rikonsolidazzjoni skont il-ftehimiet internazzjonali. Kwalunkwe miżuri bħal dawn ikunu jeħtieġu azzjoni rapida sabiex jiffunzjonaw bħala għodda effettiva u kredibbli biex titrawwem il-konformità u sabiex jintlaħqu l-iskadenzi msemmijin fl-impenji internazzjonali rilevanti tal-Unjoni. Dan jitlob teħid tad-deċiżjonijiet rapidu, effiċjenti u flessibbli fl-istrutturi pprovduti mit-Trattat ta' Lisbona. Qabel id-dħul fis-seħħ tat-Trattat ta' Lisbona, l-Unjoni avviċinat l-infurzar b'manjiera ad hoc fil-forma ta’ Regolamenti adottati mill-Kunsill fuq il-bażi ta' proposta tal-Kummissjoni, imsejsa fuq dak li kien l-Artikolu 133. Min-naħa l-oħra, wara d-dħul fis-seħħ tat-Trattat ta' Lisbona, il-Kunsill u l-Parlament Ewropew huma koleġiżlaturi skont il-proċedura leġiżlattiva ordinarja rigward il-miżuri li jiddefinixxu l-qafas għall-implementazzjoni tal-politika kummerċjali komuni (l-Artikolu 207 tat-Trattat dwar il-Funzjonament tal-Unjoni Ewropea, "it-TFUE"). L-infurzar tad-drittijiet skont ftehimiet kummerċjali internazzjonali huwa eżempju tipiku ta' funzjoni eżekuttiva li tista' teħtieġ l-adozzjoni u l-implimentazzjoni ta' miżuri fi żmien skadenzi stretti. Huwa xieraq għall-Kunsill u l-Parlament Ewropew li jistabbilixxu qafas ċar u prevedibbli għall-adozzjoni ta' atti ta' din ix-xorta. Il-prattika qabel id-dħul fis-seħħ tat-TFUE sservi bħala eżempju tax-xewqa li joperaw skont proċeduri li jippermettu t-teħid tad-deċiżjonijiet ta' malajr u effiċjenti biex jinfurzaw id-drittijiet tal-Unjoni: – Fil-każ tas-soluzzjoni ta' tilwim tad-WTO, il-kaz US-Foreign Sales Corporation, l-adozzjoni tar-Regolament tal-Kunsill (KE) 2193/2003 tat-8 ta' Diċembru 2003 li jżid id-dazji doganali fuq xi importazzjonijiet mill-Istati Uniti ħadet tmin (8) xhur mill-adozzjoni ta' proposta tal-Kummissjoni. Is-sospensjoni ta’ dik il-miżura, permezz tar-Regolament tal-Kunsill (KE) Nru 728/2006 tal-15 ta’ Mejju 2006, ħadet tlett (3) ijiem biex jadottawha mill-adozzjoni ta' proposta tal-Kummissjoni. – Fil-każ tas-soluzzjoni ta' tilwim tad-WTO US-Byrd, ir-Regolament tal-Kunsill (KE) Nru 673/2005 tal-25 ta’ April 2005 li jżid id-dazji doganali fuq ċerti prodotti li joriġinaw fl-Istati Uniti ħadet madwar xahrejn (2) biex tiġi adottata, mill-adozzjoni ta' proposta tal-Kummissjoni. – Fil-każ tas-soluzzjoni ta' tilwim tad-WTO US-wheat gluten, ir-Regolament tal-Kunsill (KE) Nru 1804/98 tal-14 ta’ Awwissu 1998 rriżerva d-drittijiet tal-UE biex jiġu bbilanċjati mill-ġdid l-effetti negattivi tal-miżuri ta’ salvagwardja tal-Istati Uniti tal-Amerika skont l-Artikolu 8 tal-Ftehim tad-WTO dwar is-salvagwardji. L-adozzjoni tiegħu ħadet xahar (1) mill-adozzjoni ta' proposta tal-Kummissjoni. – Fil-każ US-Steel, l-adozzjoni tar-Regolament tal-Kunsill (KE) Nru 1031/2002 tat-13 ta' Ġunju 2002 dwar miżuri ta' ri-ekwilibriju ta' salvagwardja ħadet xahrejn (2); ir-revoka ta' ri-ekwilibriju taħt l-istess każ ħadet biss erbat (4) ijiem. Fin-nuqqas ta’ qafas leġislattiv xieraq għall-implimentazzjoni ta' miżuri ta' politika kummerċjali f'sitwazzjonijiet simili għal każijiet imsemmija hawn fuq, ikun meħtieġ li wieħed jirrikorri għall-proċedura leġislattiva ordinarja għall-adozzjoni ta' miżuri f'ċerti sitwazzjonijiet. Jeħtieġu minn 15 sa 31 xahar bħala medja għall-adozzjoni ta’ att leġislattiv, perjodu ta’ żmien li jista' jaffettwa l-kapaċità tal-Unjoni li teżerċita d-drittijiet tagħha b'mod effettiv fl-oqfsa ta' żmien definiti fil-ftehimiet kummerċjali internazzjonali. Dan l-abbozz ta' Regolament huwa msejjes fuq il-konsiderazzjoni li (a) l-adozzjoni ta' miżuri ta' politika kummerċjali biex jinfurzaw id-drittijiet tal-Unjoni skont ftehimiet internazzjonali hija eżempju tipiku ta' funzjoni eżekuttiva li jeħtieġ li tiġi implimentata f'qafas ta' regoli komuni; (b) fin-nuqqas ta’ qafas leġislattiv xieraq, il-kapaċità tal-Unjoni biex tinforza b'mod effettiv id-drittijiet tagħha tista' tiġi kompromessa; (c) jeżisti kunflitt potenzjali bejn l-iskedi taż-żmien tat-teħid tad-deċiżjonijiet tal-Unjoni relattivament twal u l-iskedi taż-żmien għall-infurzar tad-drittijiet skont ftehimiet kummerċjali internazzjonali. F'dan il-kuntest, dan l-abbozz ta' Regolament jipproponi l-ħolqien ta’ qafas leġiżlattiv komuni biex jinforza d-drittijiet tal-Unjoni skont ftehimiet kummerċjali internazzjonali, b’konformità mat-Trattat ta’ Lisbona. Ir-Regolament jipproponi li l-Kummissjoni tingħata s-setgħa li tadotta atti ta’ implimentazzjoni skont l-Artikolu 291 tat-TFUE, fil-kamp ta' applikazzjoni stabbilit b'dan l-abbozz ta' Regolament u fil-limiti u skont il-kriterji stabbiliti b’mod espressiv. Il-kamp ta' applikazzjoni tar-Regolament jestendi għall-adozzjoni, is-sospensjoni, il-modifika u t-terminazzjoni ta’ atti ta’ implimentazzjoni fir-rigward ta’: (a) L-infurzar tad-drittijiet tal-Unjoni skont regoli għas-soluzzjoni tat-tilwim bilaterali u multilaterali li jorbtu; (b) Miżuri ta' ri-ekwilibriju skont regoli multilaterali u bilaterali ta' salvagwardja; (c) Miżuri ta' ri-ekwilibriju f'każijiet ta' modifiki minn pajjiż terz tal-konċessjonijiet tiegħu skont l-Artikolu XXVIII tal-GATT 1994. Skont dan l-abbozz ta' Regolament, il-Kummissjoni tista' tadotta dawn it-tipi ta' miżuri ta' politika kummerċjali: dazji tad-dwana, ir-restrizzjonijiet kwantitattivi fuq importazzjonijiet jew esportazzjonijiet ta' oġġetti, u miżuri fil-qasam tal-akkwist pubbliku. Din l-istrateġija tirriżulta mill-esperjenza miksuba matul is-snin fl-adozzjoni ta' miżuri ta' politika kummerċjali, u dan jirrifletti l-fatt li azzjoni fl-oqsma magħżula hija prattikabbli u ġeneralment effettiva. Fl-istadju attwali tal-iżvilupp tal-liġi tal-Unjoni, b’mod partikolari meta jitqiesu r-regolamenti nazzjonali dwar servizzi u proprjetà intellettwali u l-limiti għal azzjoni effettiva inerenti għan-natura ta’ dawk is-setturi, ikun xieraq li wieħed jiffoka fuq oqsma ta' politika kummerċjali oħra għall-finijiet tal-awtorizzazzjoni tal-Kummissjoni. Ta' min jinnota li l-hekk imsejħa "ritaljazzjoni" (jiġifieri s-sospensjoni ta' konċessjonijiet jew ta' obbligi oħra f’settur differenti minn dak fejn il-ksur ġie deċiż) hija ġeneralment possibbli skont ir-regoli tad-WTO u li ma hemm l-ebda limitu dwar "ritaljazzjoni inkroċjata" fil-ftehimiet ta' kummerċ ħieles tal-Unjoni. Jekk jirriżulta meħtieġ għall-Unjoni li tirrikorri għal miżuri ta' politika kummerċjali mhux koperti bl-abbozz tar-Regolament, inkluż fir-rigward tal-kummerċ f'servizzi jew tal-aspetti kummerċjali tad-drittijiet ta’ proprjetà intellettwali, il-Kummissjoni tista' tagħmel proposti għal att leġiżlattiv fuq il-bażi tal-Artikolu 207 TFUE jew tirrikorri għal proċeduri applikabbli oħra. Klawżola ta’ reviżjoni tistabbilixxi li l-Kummissjoni għandha tevalwa l-ħidma ta' dan ir-Regolament tliet snin wara li tkun seħħet l-ewwel istanza tal-implimentazzjoni tal-abbozz tar-Regolament. Il-Kummissjoni għandha toħroġ rapport u, jekk iċ-ċirkostanzi hekk jitolbu, tista' tipproponi miżuri adegwati biex itejjeb l-effiċjenza tar-Regolament. F’dan il-kuntest, tista’ tingħata attenzjoni għall-firxa ta' miżuri ta' politika kummerċjali skont ir-Regolament bħall-kummerċ fis-servizzi u d-drittijiet tal-proprjetà intellettwali, flimkien mal-prodotti. Rigward l-akkwist pubbliku tal-gvern, skont it-termini tal-Ftehim tad-WTO dwar l-Akkwist tal-Gvern ("il-GPA"), kemm fil-verżjoni fis-seħħ bħalissa kif ukoll fil-verżjoni riveduta, meta Parti tal-GPA tonqos milli tirrispetta l-impenji tagħha, il-Partijiet l-oħra tal-GPA jistgħu jissospendu l-konċessjonijiet jew obbligi oħra fir-rigward tas-swieq tal-akkwist biss. Minħabba dan, huwa importanti li tiġi prevista fl-abbozz propost tar-Regolament l-adozzjoni possibbli ta' miżuri ta' politika kummerċjali rigward l-akkwist pubbliku, sabiex jagħmluha possibbli għall-Unjoni biex tinforza b'mod effettiv id-drittijiet legali tagħha rigward akkwist tal-gvern koperti bl-obbligi internazzjonali tal-Unjoni. Minbarra s-sistema ta’ soluzzjoni tat-tilwim tad-WTO, li ntużat f’bosta okkażjonijiet biex tindirizza prattiki kuntrarji għall-GPA, l-azzjoni għall-infurzar tal-impenji ta' akkwist għandha mnejn ukoll tirriżulta f’kuntest bilaterali, billi l-ftehimiet kummerċjali bilaterali reċenti konklużi mill-Unjoni jinkludu mekkaniżmi għas-soluzzjoni tat-tilwim stabbiliti għal kollox. L-Unjoni għandha l-esperjenza fl-implimentazzjoni ta' miżuri ta' politika kummerċjali li jillimitaw l-aċċess għas-swieq tal-akkwist tal-Unjoni għal pajjiżi terzi, fejn meħtieġ[4]. Minħabba l-partikolaritajiet tal-akkwist pubbliku, b'mod partikolari l-eżistenza ta' proċedura amministrattiva li tirregola u tiddetermina aċċess għal sejħiet speċifiċi għall-offerti, huwa possibbli li l-azzjoni tkun prevista fir-rigward tal-akkwist kemm tal-oġġetti kif ukoll tas-servizzi. Barra minn hekk, il-miżuri ta’ politika kummerċjali skont dan l-abbozz ta' Regolament għandhom jaqblu mal-ambitu tal-impenji tal-akkwist li huma sospiżi – jiġifieri dawn ikunu japplikaw għal ċerti entitajiet u 'l fuq minn ċerti limiti biss. Fl-aħħarnett, għandha tinġbed l-attenzjoni lejn ir-relazzjoni bejn din il-proposta u l-proposta tal-Kummissjoni għal Regolament tal-Parlament Ewropew u tal-Kunsill dwar aċċess ta' oġġetti u servizzi minn pajjiżi terzi għas-suq intern tal-Unjoni fl-akkwist pubbliku (COM (2012) 124 tal-21 ta' Marzu 2012). L-għan tal-aħħar proposta hu li jiżdied l-ingranaġġ tal-Unjoni għan-negozjar ta' termini ta' aċċess għall-prodotti, s-servizzi u l-fornituri tal-Unjoni għas-swieq tal-akkwist pubbliku ta' pajjiżi terzi: din għalhekk tiffoka fuq l-aċċess għas-suq tal-akkwisti tal-Unjoni għal oġġetti u servizzi ta' pajjiżi terzi li ma jibbenefikaw minn ebda impenji għall-aċċess għas-suq skont ftehimiet internazzjonali eżistenti li jkopru l-akkwist pubbliku. Il-proposta preżenti, b'kuntrast, tittratta b'mod orizzontali l-infurzar ta’ dawn il-ftehimiet: għaldaqstant tikkompleta r-regolamentazzjoni ta' aspetti internazzjonali tal-akkwist pubbliku, billi tipprovdi qafas ta’ regoli li se jippermettu l-infurzar tad-dispożizzjonijiet tal-akkwist fi ftehimiet kummerċjali internazzjonali. 2. IR-RIŻULTATI TAL-KONSULTAZZJONIJIET MAL-PARTIJIET INTERESSATI U L-VALUTAZZJONIJIET TAL-IMPATT Fit-tħejjija tal-proposta attwali, ġew iċċirkolati żewġ dokumenti informali (non-papers) lill-Kumitat għall-Politika Kummerċjali tal-Kunsill u lill-Kumitat Kummerċjali Internazzjonali tal-Parlament Ewropew (l-INTA) fid-19 ta' Settembru 2011 u fil-11 ta’ Novembru 2011, rispettivament. L-Istati Membri ġew ikkonsultati f'żewġ laqgħat tekniċi fis-27 ta' Settembru u t-28 ta' Novembru 2011 rispettivament. L-għan ta' infurzar effiċjenti u effikaċi tad-drittijiet tal-Unjoni jgawdi appoġġ wiesa’. L-ebda valutazzjoni tal-impatt tal-proposta preżenti ma twettqet, billi: din l-inizjattiva ma għandhiex impatt ekonomiku, soċjali jew ambjentali dirett u n-natura tal-miżuri inkwistjoni (każ b’każ) ma tippermetti fl-ebda każ valutazzjoni ex-ante. 3. ELEMENTI ĠURIDIĊI TAL-PROPOSTA Sommarju L-Unjoni ma għandhiex qafas leġiżlattiv komuni biex tinforza d-drittijiet tal-Unjoni skont ftehimiet kummerċjali internazzjonali. L-inizjattiva attwali hija intiża li tirranġa din is-sitwazzjoni billi tipproponi l-istabbiliment ta’ strument ġuridiku biex jippermetti lill-Unjoni tinforza u tiddefendi d-drittijiet tagħha f'konformità mal-obbligi internazzjonali tagħha. L-għan tagħha huwa implimentazzjoni effiċjenti u rapida biex jitħares l-interess tal-Unjoni. Għaldaqstant, fuq il-bażi tal-Artikolu 207 tat-TFUE, tipproponi li tingħata s-setgħa lill-Kummissjoni biex tadotta, tissospendi, timmodifika jew ittemm atti ta’ implimentazzjoni li jinfurzaw id-drittijiet tal-Unjoni fl-istruttura tat-Trattat ta' Lisbona, jiġifieri skont l-Artikolu 291 tat-TFUE. Skont ir-regoli għas-soluzzjoni tat-tilwim tad-WTO u r-regoli bilaterali kif ukoll skont il-miżuri ta' salvagwardja multilaterali u bilaterali, l-Unjoni jista' jkollha tieħu miżuri unilaterali li jiddefendu d-drittijiet u l-interessi tagħha. Azzjoni ta' infurzar skont id-dispożizzjonijiet għas-soluzzjoni tat-tilwim jew skont il-miżuri ta' ri-ekwilibriju, teħtieġ azzjoni relattivament rapida f'konformità mar-regoli kummerċjali rilevanti anki biex tiffunzjona bħala għodda effettiva għat-tnedija tal-konformità. Ir-Regolament għandu jiġi adottat fil-livell tal-Unjoni. Il-politika kummerċjali komuni hija kompetenza esklużiva tal-Unjoni. Bażi legali L-Artikolu 207 tat-TFUE. L-Istruttura tar-Regolament L-għan tal-abbozz tar-Regolament huwa li jistabbilixxi regoli u proċeduri biex jassiguraw li l-Unjoni tkun f'pożizzjoni biex effettivament teżerċita d-dritt tagħha li tissospendi jew tirtira konċessjonijiet bi tweġiba għal ksur minn pajjiż terz ta' regoli kummerċjali internazzjonali bl-għan li tinkiseb soluzzjoni sodisfaċenti; u biex jiġu bbilanċjati mill-ġdid konċessjonijiet jew obbligi oħra fir-relazzjonijiet kummerċjali ma' pajjiżi terzi, meta t-trattament tal-importazzjoni mogħti lill-merkanzija mill-Unjoni jinbidel. L-iskop tal-abbozz tar-Regolament, kif stabbilit fl-Artikolu 3 jkopri s-sitwazzjonijiet li ġejjin: (a) Wara l-aġġudikazzjoni ta’ tilwim kummerċjali skont il-Qbil tad-WTO dwar is-Soluzzjoni tat-Tilwim (DSU), meta l-Unjoni tkun ġiet awtorizzata li tissospendi konċessjonijiet jew obbligi oħra skont ftehimiet multilaterali u plurilaterali koperti bil-Qbil dwar is-Soluzzjoni tat-Tilwim. Skont id-WTO, is-sospensjoni ta' konċessjonijiet jew obbligi oħra hija rregolata bl-Artikolu 22, il-paragrafu 3 tad-DSU; fil-każ ta' sussidji projbiti, japplika l-Artikolu 4.10 tal-Ftehim dwar Sussidji u Miżuri Kumpensatorji[5] u rigward l-hekk imsejħa sussidji azzjonabbli l-Artikolu 7.9 tal-Ftehim dwar Sussidji u Miżuri Kumpensatorji. (b) Wara l-aġġudikazzjoni ta’ tilwim kummerċjali skont ftehimiet kummerċjali internazzjonali oħra, inklużi ftehimiet reġjonali jew bilaterali, meta l-Unjoni għandha d-dritt li tissospendi konċessjonijiet jew obbligi oħra skont dawn il-ftehimiet. Tali ftehimiet kummerċjali internazzjonali konklużi mill-Unjoni jistabbilixxu regoli dwar is-soluzzjoni ta’ tilwim li jintitolaw lill-partijiet biex jinfurzaw id-drittijiet tagħhom stess skont ir-regoli stabbiliti fil-ftehim rilevanti. (c) Għar-ri-ekwilibriju ta' konċessjonijiet jew ta' obbligi oħra, li għalihom l-applikazzjoni ta' miżura ta' salvagwardja minn pajjiż terz tista’ tagħti d-dritt jew skont l-Artikolu 8 tal-Ftehim tal-WTO dwar is-Salvagwardji (AoS) jew skont id-dispożizzjonijiet dwar ir-regoli ta’ salvagwardja inklużi fil-ftehimiet reġjonali jew bilaterali tal-Unjoni. L-Artikolu 8 l-AoS, li jirrigwarda biss il-merkanzija[6], jgħid li l-Membri li japplikaw miżuri ta' salvagwardja ġeneralment għandhom joffru kumpens kummerċjali lill-pajjiżi milquta minn effetti negattivi ta' salvagwardja wara konsultazzjoni qabel l-applikazzjoni jew l-estensjoni ta’ miżuri ta’ salvagwardja, skont l-Artikolu 12, il-paragrafu 3 tal-AoS. Fil-każ li ma jintlaħaqx ftehim, il-Membri esportaturi affettwati jistgħu individwalment jieħdu miżuri ta' ri-ekwilibriju, mhux aktar tard minn 90 jum wara li l-miżura tkun applikata. Id-dritt li jittieħdu miżuri ta' ri-ekwilibriju fir-rigward tal-Membru li japplika s-salvagwardja jista' jiġi eżerċitat a) jew tliet snin wara li l-miżura tkun daħlet fis-seħħ jew b) hekk kif il-miżura tinstab li tkun inkompatibbli mad-WTO mill-Korp tas-Soluzzjoni tat-Tilwim tad-WTO (DSB) (il-perjodu ta’ konċessjoni ta’ tliet snin stipulat fl-Artikolu 8 tal-Ftehim AoS ma japplikax jekk il-miżura hija bbażata fuq żieda relattiva fl-importazzjonijiet). Bl-istess mod miżuri ta' ri-ekwilibriju jistgħu jinqalgħu skont l-applikazzjoni ta' regoli ta' salvagwardja inkorporati fl-FTAs bilaterali jew reġjonali[7]. Il-leġiżlazzjoni eżistenti tal-Unjoni li timplementa miżuri ta' salvagwardja multilaterali u bilaterali ma tirregolax dawn l-aspetti la tal-Artikolu 8 tal-AoS u lanqas ir-regoli rilevanti fil-ftehimiet ta' kummerċ ħieles iżda pjuttost tistabbilixxi l-proċeduri għall-applikazzjoni ta' miżuri ta' salvagwardja mill-Unjoni. Kwalunkwe miżura ta' ri-ekwilibriju, fil-prinċipju, tkun suġġetta għall-proċedura leġiżlattiva ordinarja, sakemm ma tkunx koperta mill-qafas leġiżlattiv waħdieni attwali. (d) F'każijiet ta' modifika tal-konċessjonijiet minn membru tad-WTO skont l-Artikolu XXVIII tal-Ftehim Ġenerali dwar it-Tariffi u l-Kummerċ (GATT) 1994, fejn l-ebda aġġustament ta’ kumpens ma kienu miftiehma. F'każijiet ta' modifika ta' konċessjoni minn membru ieħor tad-WTO skont l-Artikolu WWVIII tal-GATT 1994, jekk ma jinkiseb l-ebda ftehim mal-membri li għandhom id-drittijiet ta' negozjar jew ta' forniment, il-parti kontraenti li tipproponi li timmodifika l-konċessjoni tagħha hija libera li tagħmel dan. F'dan il-każ, dawk il-membri[8] li għandhom fil-pussess tagħhom dritt jistgħu jieħdu miżuri ta' ri-ekwilibriju mhux aktar tard minn sitt xhur wara li tkun twettqet tali modifika tal-konċessjoni. Tali miżuri ta' ri-ekwilibriju jkunu jimplikaw l-irtirar, wara l-iskadenza ta' tletin jum mid-data li fiha avviż bil-miktub tal-irtirar tal-konċessjoni jasal għand il-partijiet kontraenti, ta' konċessjonijiet sostanzjalment ekwivalenti għal dawk negozjati inizjalment mal-parti kontraenti li timmodifika jew tirtira konċessjoni. S'issa l-Unjoni ma rtiratx konċessjonijiet skont l-Artikolu XXVIII tal-GATT 1994. Madankollu, jekk ikun hemm il-possibbiltà, ir-ri-ekwilibriju tal-kummerċ li jirriżulta minn modifika tal-konċessjonijiet minn membri oħra tad-WTO skont l-Artikolu XXVIII tal-GATT rispettivament iseħħ fi żmien skadenzi relattivament qosra (mhux aktar tard minn sitt (6) xhur wara li l-Membru jimmodifika jew jirtira l-konċessjoni tiegħu). Proċeduri effettivi tat-teħid tad-deċiżjonijiet biex jimplimentaw il-miżuri ta' ri-ekwilibriju jippermettu lill-Unjoni tinvolvi ruħha b'mod kredibbli fir-rigward tal-imsieħeb tagħha f'negozjati li jorbtu mill-ġdid u jistgħu jinfluwenzaw l-andament tan-negozjati dwar l-aġġustament kumpensatorju għall-vantaġġ tal-Unjoni. Ir-Regolament huwa bla ħsara għall-adozzjoni ta' miżuri ta' politika kummerċjali skont proċeduri oħra, pereżempju fir-rigward ta' miżuri ta' politika kummerċjali fis-settur tas-servizzi u d-drittijiet tal-proprjetà intellettwali li jsegwu l-aġġudikazzjoni tas-soluzzjoni tat-tilwim reġjonali jew bilaterali. Skont l-Artikolu 291 tat-TFUE, meta azzjoni hija meħtieġa biex tinforza d-drittijiet tal-UE taħt iċ-ċirkostanzi hawn fuq imsemmija l-Kummissjoni għandha tadotta atti ta’ implimentazzjoni skont il-proċedura ta' eżami (l-Artikolu 4 "l-Eżerċizzju tad-drittijiet tal-Unjoni"). Atti ta' implementazzjoni għandhom jirrispettaw ir-regola li l-livell ta' kontromiżuri ma għandhomx jaqbżu l-livell ta' tixjin u indeboliment, ġeneralment maħsub bħala l-impatt negattiv fuq l-Unjoni li jirriżulta mill-miżura tal-pajjiż terz, kif definit fil-ftehim rilevanti (l-Artikolu 2 “Definizzjonijiet”). Għad-determinazzjoni tal-kamp ta' applikazzjoni tal-att ta’ implimentazzjoni li għandu jiġi adottat, il-Kummissjoni għandha tistrieħ ukoll fuq id-diversi kriterji, minbarra l-interessi mfissra fil-konsultazzjonijiet pubbliċi u l-interessi ġenerali tal-Unjoni, jiġifieri l-effettività tal-miżuri fit-tnedija tal-konformità ta' pajjiżi terzi mar-regoli kummerċjali internazzjonali; il-potenzjal tal-miżuri li jipprovdu eżenzjoni lill-operaturi ekonomiċi fl-Unjoni affettwati minn miżuri ta' pajjiżi terzi; id-disponibbiltà ta’ sorsi alternattivi ta’ provvista għall-prodotti kkonċernati, sabiex ikun evitat jew minimizzat kwalunkwe impatt negattiv fuq l-industriji downstream jew fuq il-konsumaturi finali fl-Unjoni; kwalunkwe kriterji speċifiċi li jistgħu jiġu stabbiliti fi ftehimiet kummerċjali internazzjonali relatati mas-sitwazzjonijiet previsti fl-Artikolu 3. It-tipi ta' miżuri kummerċjali li jistgħu jiġu adottati permezz ta’ att ta’ implimentazzjoni huma miżuri li jikkonċernaw l-importazzjonijiet jew l-esportazzjonijiet ta' prodotti u ta' miżuri fil-qasam tal-akkwist pubbliku. Il-miżuri fuq l-importazzjoni jew l-esportazzjoni jinkludu s-sospensjoni tal-konċessjonijiet tat-tariffi u l-impożizzjoni ta' dazji doganali ġodda jew miżjuda; l-introduzzjoni jew iż-żieda ta' restrizzjonijiet kwantitattivi fuq l-importazzjonijiet jew l-esportazzjonijiet, kemm jekk magħmula effettivi permezz ta' kwoti, liċenzji tal-importazzjoni jew l-esportazzjoni jew miżuri oħra. Il-Ftehim tad-WTO dwar l-Akkwisti tal-Gvern jiddikjara li kwalunkwe tilwima li tirriżulta taħtu ma għandhiex tirriżulta f'sospensjoni ta' konċessjonijiet jew obbligi oħra skont kwalunkwe ftehim kopert ieħor tad-WTO. Għalhekk, huwa importanti li tiġi prevista fir-Regolament propost l-adozzjoni possibbli ta' miżuri ta' politika kummerċjali rigward l-akkwist pubbliku, sabiex jagħmluha possibbli għall-Unjoni li tinforza b'mod effettiv id-drittijiet legali tagħha. Minħabba l-partikolaritajiet tal-akkwist pubbliku, b'mod partikolari l-eżistenza ta' proċedura amministrattiva li tirregola u tiddetermina aċċess għal sejħiet speċifiċi għall-offerti, huwa possibbli li l-azzjoni tkun prevista fir-rigward tal-akkwist kemm tal-oġġetti kif ukoll tas-servizzi. F’dan ir-rigward, it-tip ta' miżuri ta' politika kummerċjali li jistgħu jiġu adottati jikkonċernaw l-esklużjoni mill-akkwist pubbliku tal-offerti li l-valur totali tagħhom huwa magħmul għal aktar minn 50 % ta' prodotti u servizzi li joriġinaw fil-pajjiż terz ikkonċernat; u/jew l-impożizzjoni ta' penali mandatorja tal-prezzijiet fuq dik il-parti tal-offerta li tikkonsisti fi prodotti jew servizzi li joriġinaw fil-pajjiż terz ikkonċernat (l-Artikolu 5 "miżuri ta' politika kummerċjali"). Il-proċedura tal-eżami għandha tintuża għall-adozzjoni, is-sospensjoni, il-modifika u t-terminazzjoni tal-atti ta' implementazzjoni li jiddeterminaw il-miżuri ta' politika kummerċjali xierqa għall-eżerċizzju tad-drittijiet tal-Unjoni (l-Artikolu 4 "L-Eżerċizzju tad-drittijiet tal-Unjoni” u l-Artikolu 7 "Is-Sospensjoni, il-Modifika u t-Tmiem tal-Miżuri"). Meta jiġu adottati atti ta’ implimentazzjoni, u bil-ħsieb li tiġi evitata l-proliferazzjoni ta' strutturi addizzjonali, il-Kummissjoni għandha tkun megħjuna mill-Kumitat eżistenti għar-Regolament dwar l-Ostakoli għall-Kummerċ, stabbilit bir-Regolament (KE) Nru 3286/94. 4. IMPLIKAZZJONI BAĠITARJA Xejn. Ir-Regolament propost jipprovdi mekkaniżmu biex jinforza d-drittijiet tal-Unjoni u jqassam ir-responsabbiltà bejn l-istituzzjonijiet kollha. 2012/0359 (COD) Proposta għal REGOLAMENT TAL-PARLAMENT EWROPEW U TAL-KUNSILL dwar l-eżerċizzju tad-drittijiet tal-Unjoni għall-applikazzjoni u l-infurzar ta’ regoli kummerċjali internazzjonali IL-PARLAMENT EWROPEW U L-KUNSILL TAL-UNJONI EWROPEA, Wara li kkunsidraw it-Trattat dwar il-Funzjonament tal-Unjoni Ewropea, b’mod partikolari l-Artikolu 207 tiegħu, Wara li kkunsidraw il-proposta tal-Kummissjoni Ewropea, Wara t-trażmissjoni tal-abbozz tal-att leġiżlattiv lill-Parlamenti nazzjonali, Filwaqt li jaġixxu skont il-proċedura leġiżlattiva ordinarja, Billi: (1) L-Unjoni kkonkludiet għadd ta' ftehimiet multilaterali, reġjonali u bilaterali kummerċjali internazzjonali li joħolqu d-drittijiet u l-obbligi għall-benefiċċju reċiproku tal-partijiet. (2) Huwa essenzjali li l-Unjoni tkun tippossjedi strumenti xierqa li jiżguraw l-eżerċizzju effettiv tad-drittijiet tal-Unjoni skont ftehimiet kummerċjali internazzjonali, biex jissalvagwardjaw l-interessi ekonomiċi tagħha. Dan huwa partikolarment il-każ f'sitwazzjonijiet fejn pajjiżi terzi jdaħħlu fis-seħħ miżuri restrittivi kummerċjali li jnaqqsu l-benefiċċji dovuti lill-operaturi ekonomiċi tal-Unjoni skont ftehimiet kummerċjali internazzjonali. L-Unjoni għandha tkun f’pożizzjoni li tirreaġixxi malajr u b’mod flessibbli fil-kuntest tal-proċeduri u l-iskadenzi stabbiliti minn ftehimiet kummerċjali internazzjonali li hija kkonkludiet. Għalhekk l-Unjoni għandha tadotta leġiżlazzjoni li tiddefinixxi l-qafas għall-eżerċitar tad-drittijiet tal-Unjoni f'ċerti sitwazzjonijiet speċifiċi. (3) Il-mekkaniżmi għas-soluzzjoni tat-tilwim tad-WTO u oħrajn, inklużi reġjonali jew bilaterali, jimmiraw lejn is-sejba ta' soluzzjoni pożittiva għal kwalunkwe tilwima li tinqala' bejn l-Unjoni u l-parti l-oħra jew il-partijiet għal dawk il-ftehimiet. L-Unjoni għandha, madankollu, tissospendi konċessjonijiet jew obbligi oħra, skont dawk ir-regoli ta’ soluzzjoni tat-tilwim, meta mezzi oħra għas-sejba ta' soluzzjoni pożittiva għal tilwima ma jkunu ta' ebda suċċess. L-azzjoni mill-Unjoni f'dawn il-każijiet għandha l-għan li ġġib il-konformità tal-pajjiż terz ikkonċernat mar-regoli rilevanti kummerċjali internazzjonali, biex terġa' tinħoloq sitwazzjoni ta’ benefiċċji reċiproċi. (4) Skont il-Ftehim tad-WTO dwar is-Salvagwardji, membru tad-WTO li jipproponi li japplika miżura ta' salvagwardja jew ifittex l-estensjoni ta' miżura ta' salvagwardja għandu jiżgura li jżomm livell sostanzjalment ekwivalenti tal-konċessjonijiet u ta' obbligi oħra bejnu u l-membri esportaturi, li jistgħu jkunu affettwati ħażin minn tali miżura ta' salvagwardja. Regoli simili japplikaw fil-kuntest ta' ftehimiet kummerċjali internazzjonali oħrajn inklużi reġjonali jew bilaterali konklużi mill-Unjoni. L-Unjoni għandha tieħu miżuri ta' ri-ekwilibriju billi tissospendi konċessjonijiet jew obbligi oħra f'każijiet fejn il-pajjiż terz konċernat ma jimplimenta l-ebda aġġustamenti sodisfaċenti. L-azzjoni mill-Unjoni f'dawn il-każijiet isservi l-għan li tniedi l-introduzzjoni ta' miżuri li jsaħħu l-kummerċ minn pajjiżi terzi biex terġa tinħoloq sitwazzjoni ta’ benefiċċji reċiproċi. (5) L-Artikolu XXVIII tal-GATT 1994 u l-Qbil relatat jirregolaw il-modifika jew l-irtirar tal-konċessjonijiet stabbiliti fl-iskedi tat-tariffi tal-Membri tad-WTO. Il-Membri tad-WTO affettwati bi kwalunkwe modifika bħal din huma intitolati, skont ċerti kondizzjonijiet, li jirtiraw il-konċessjonijiet sostanzjalment ekwivalenti. L-Unjoni għandha tadotta miżuri ta' ri-ekwilibriju f'każijiet bħal dawn, sakemm ma jiġux miftiehma aġġustamenti ta’ kumpens. L-azzjoni mill-Unjoni għandha tkun immirata li twassal lill-pajjiżi terzi biex jimplimentaw miżuri li jsaħħu l-kummerċ. (6) L-Unjoni għandu jkollha l-possibbiltà li tinforza d-drittijiet tagħha fil-qasam tal-akkwisti tal-gvern fid-dawl tal-fatt li l-Ftehim tad-WTO dwar l-Akkwisti tal-Gvern jiddikjara li kwalunkwe tilwima li tirriżulta taħtu m'għandhiex tirriżulta f'sospensjoni ta' konċessjonijiet jew obbligi oħra skont kwalunkwe ftehim kopert ieħor tad-WTO. (7) Dan ir-Regolament għandu jiffoka fuq dawk il-miżuri fejn l-Unjoni għandha l-esperjenza fid-disinn u l-applikazzjoni tagħhom; il-possibbiltà li l-kamp ta' applikazzjoni ta' dan ir-Regolament jiġi estiż lis-setturi tas-servizzi u tad-drittijiet tal-proprjetà intellettwali għandha tkun evalwata fil-ħin fir-rigward tal-ispeċifiċitajiet ta' kull qasam. (8) Meta jiġu infurzati d-drittijiet tal-Unjoni, l-oriġini ta' prodott għandha tkun determinata skont ir-Regolament tal-Kunsill (KEE) Nru 2913/92 tat-12 ta' Ottubru 1992 li jistabbilixxi l-Kodiċi Doganali tal-Komunità[9]; rigward l-infurzar tad-drittijiet tal-Unjoni wara soluzzjoni tat-tilwim fil-qasam tal-Akkwist tal-Gvern, l-oriġini ta’ servizz għandha tiġi determinata fuq il-bażi tal-oriġini ta' persuna naturali jew legali li qed jipprovdih. (9) Il-Kummissjoni għandha tevalwa l-funzjonament ta' dan ir-Regolament mhux aktar tard minn tliet snin wara l-ewwel istanza tal-implimentazzjoni tiegħu bil-ħsieb li tevalwa u, jekk meħtieġ, ttejjeb l-effiċjenza tiegħu. (10) L-atti ta’ implimentazzjoni skont dan ir-Regolament għandhom jiġu adottati skont il-kriterji speċifiċi ta’ adegwatezza stabbiliti fir-Regolament. (11) Ir-Regolament tal-Kunsill (KE) Nru 3286/94 tat-22 ta' Diċembru 1994 li jistabbilixxi l-proċeduri tal-Komunità fil-qasam ta' politika kummerċjali komuni sabiex jiżgura l-eżerċizzju tad-drittijiet tal-Komunità skont ir-regoli internazzjonali tal-kummerċ, b'mod partikolari dawk stabbiliti taħt l-awspiċji tal-Organizzazzjoni Dinjija tal-Kummerċ (magħruf ukoll bħala "r-Regolament dwar l-Ostakoli għall-Kummerċ" (TBR)) għandu jiġi emendat biex jirrifletti l-adozzjoni ta' dan ir-Regolament fir-rigward tal-implimentazzjoni ta' miżuri ta' politika kummerċjali. (12) Biex ikunu żgurati kundizzjonijiet uniformi għall-implimentazzjoni ta' dan ir-Regolament, għandhom jiġu kkonferiti setgħat ta' implimentazzjoni lill-Kummissjoni. Dawk is-setgħat għandhom ikunu eżerċitati f'konformità mar-Regolament (UE) Nru 182/2011 tal-Parlament Ewropew u tal-Kunsill tas-16 ta' Frar 2011[10] li jistabbilixxi r-regoli u l-prinċipji ġenerali dwar il-modalitajiet ta' kontroll mill-Istati Membri tal-eżerċizzju mill-Kummissjoni tas-setgħat ta' implimentazzjoni. (13) Biex jitħarsu l-interessi tal-Unjoni, il-Kummissjoni għandha tadotta minnufih atti ta' implimentazzjoni applikabbli fejn, f’każijiet ġustifikati kif xieraq relatati mal-bżonn li jiġu adattati l-miżuri tal-politika kummerċjali għall-imġiba tal-parti terza kkonċernata, raġunijiet imperattivi ta’ urġenza jkunu jirrikjedu dan, ADOTTAW DAN IR-REGOLAMENT: Artikolu 1 Għan Dan ir-Regolament jippreskrivi regoli u proċeduri biex ikun żgurat eżerċizzju effettiv tad-drittijiet tal-Unjoni li tissospendi jew tirtira konċessjonijiet jew obbligi oħra skont ftehimiet kummerċjali internazzjonali, bl-għan li: (a) jkun hemm reazzjoni għall-ksur minn pajjiżi terzi ta' regoli kummerċjali internazzjonali li jaffettwaw l-interessi tal-Unjoni, bl-għan li tinstab soluzzjoni sodisfaċenti. (b) jiġu ri-ekwilibrati l-konċessjonijiet jew obbligi oħra fir-relazzjonijiet tal-kummerċ ma' pajjiżi terzi, meta t-trattament tal-importazzjoni mogħti lill-merkanzija mill-Unjoni jinbidel. Artikolu 2 Definizzjonijiet Għall-finijiet ta’ dan ir-Regolament għandhom japplikaw id-definizzjonijiet li ġejjin: (a) "pajjiż" tfisser kull Stat jew territorju doganali separat; (b) "konċessjonijiet jew obbligi oħra" tfisser konċessjonijiet tariffarji jew kwalunkwe benefiċċji oħra li l-Unjoni impenjat ruħha li tapplika fil-kummerċ tagħha ma' pajjiżi terzi bis-saħħa ta’ ftehimiet kummerċjali internazzjonali li hija parti minnhom, (c) "livell ta' tixjin jew ħsara" tfisser il-grad ta’ kemm l-interessi tal-Unjoni skont il-ftehim kummerċjali internazzjonali huma affettwati. Għajr fejn definit mod ieħor fil-ftehim rilevanti, dan għandu jinkludi kwalunkwe impatt ekonomiku negattiv li jirriżulta minn miżura ta' pajjiż terz; (d) “penali mandatorja tal-prezzijiet” tfisser obbligu għall-awtoritajiet kontraenti jew għall-entitajiet li jwettqu proċeduri ta’ akkwist pubbliku biex iżidu, soġġetti għal ċerti eċċezzjonijiet, il-prezz tas-servizzi u/jew tal-prodotti li joriġinaw f'ċerti pajjiżi terzi li ġew offruti fil-proċeduri tal-għoti ta' kuntratti. Artikolu 3 Kamp ta' Applikazzjoni 1. Dan ir-Regolament japplika: (a) wara l-aġġudikazzjoni ta’ tilwim kummerċjali skont il-Qbil tad-WTO dwar is-Soluzzjoni tat-Tilwim, meta l-Unjoni tkun ġiet awtorizzata li tissospendi konċessjonijiet jew obbligi oħra skont il-ftehimiet multilaterali u plurilaterali koperti bil-Qbil tad-WTO dwar is-Soluzzjoni tat-Tilwim. (b) wara l-aġġudikazzjoni ta’ tilwim kummerċjali skont ftehimiet kummerċjali internazzjonali oħra, inklużi ftehimiet reġjonali jew bilaterali, meta l-Unjoni għandha d-dritt li tissospendi konċessjonijiet jew obbligi oħra skont ftehimiet bħal dawn. (c) għar-ri-ekwilibriju ta' konċessjonijiet jew ta' obbligi oħra, li għalihom l-applikazzjoni ta' miżura ta' salvagwardja minn pajjiż terz tista’ tagħti d-dritt skont l-Artikolu 8 tal-Ftehim tad-WTO dwar is-Salvagwardji jew għad-dispożizzjonijiet dwar is-salvagwardji inklużi fi ftehimiet kummerċjali internazzjonali oħra, inklużi ftehimiet reġjonali jew bilaterali; (d) f'każijiet ta' modifika ta' konċessjonijiet minn membru tad-WTO skont l-Artikolu XXVIII tal-Ftehim Ġenerali dwar it-Tariffi u l-Kummerċ 1994, li fihom l-ebda aġġustamenti ta’ kumpens ma kienu miftiehma. 2. Dan ir-Regolament hu bla ħsara għall-adozzjoni ta' miżuri ta' politika kummerċjali skont proċeduri oħra rilevanti f'każijiet fejn il-miżuri pprovduti fl-Artikolu 5 mhumiex disponibbli jew ikunu jipprovdu risposta inadegwata jew ineffikaċi għas-sitwazzjonijiet imsemmija fil-paragrafu 1. Artikolu 4 L-eżerċizzju tad-drittijiet tal-Unjoni 1. Fejn hija meħtieġa azzjoni biex tissalvagwardja l-interessi tal-Unjoni fil-każijiet imsemmija fl-Artikolu 3(1), il-Kummissjoni għandha tadotta att ta’ implimentazzjoni li jiddetermina l-miżuri xierqa tal-politika kummerċjali. L-att ta’ implimentazzjoni ta' dan it-tip għandu jiġi adottat skont il-proċedura ta' eżami msemmija fl-Artikolu 8(2). 2. L-atti ta' implementazzjoni adottati skont l-ewwel paragrafu għandhom jissodisfaw il-kundizzjonijiet li ġejjin: (a) Fejn konċessjonijiet jew obbligi oħra huma sospiżi wara l-aġġudikazzjoni ta' kwistjoni kummerċjali skont il-Qbil dwar is-Soluzzjoni tat-Tilwim tad-WTO, il-livell tagħhom ma għandux jeċċedi l-livell awtorizzat mill-Korp tas-Soluzzjoni tat-Tilwim tad-WTO. (b) Fejn konċessjonijiet jew obbligi oħra huma sospiżi wara t-twettiq ta’ proċedura għas-soluzzjoni ta’ tilwim internazzjonali skont ftehim bilaterali jew reġjonali, il-livell tagħhom ma għandux jeċċedi l-livell ta' tixjin jew ta' ħsara li jirriżulta mill-miżura tal-pajjiż terz ikkonċernat kif determinat mill-Kummissjoni jew permezz ta' rikors għall-arbitraġġ, skont kif ikun il-każ. (c) Fil-każ tar-ri-ekwilibriju ta' konċessjonijiet jew obbligi oħra skont id-dispożizzjonijiet dwar is-salvagwardji fi ftehimiet kummerċjali internazzjonali, l-azzjoni tal-Unjoni għandha tkun sostanzjalment ekwivalenti għal-livell ta' konċessjonijiet jew obbligi oħra affettwati mill-miżura ta' salvagwardja, skont il-kundizzjonijiet tal-Ftehim tad-WTO dwar is-Salvagwardji jew tad-dispożizzjonijiet dwar is-salvagwardji reġjonali jew il-ftehimiet kummerċjali bilaterali li skonthom il-miżura tas-salvagward tiġi applikata. (d) Il-konċessjonijiet irtirati fil-kummerċ ma' pajjiż terz b'konnessjoni mal-Artikolu XXVIII tal-GATT 1994 u l-Qbil relatat għandhom ikunu sostanzjalment ekwivalenti għall-konċessjonijiet modifikati jew irtirati minn dak il-pajjiż terz, skont it-termini stabbiliti fl-Artikolu XXVIII tal-GATT 1994 u l-Qbil relatat. 3. Il-miżuri ta' politika kummerċjali skont il-paragrafu 1 għandhom jiġu determinati abbażi tal-kriterji li ġejjin, fid-dawl tat-tagħrif disponibbli u fl-interess ġenerali tal-Unjoni: (a) l-effettività tal-miżuri fit-tnedija tal-konformità ta' pajjiżi terzi mar-regoli tal-kummerċ internazzjonali; (b) il-potenzjal tal-miżuri li jipprovdu eżenzjoni lill-operaturi ekonomiċi fl-Unjoni affettwati minn miżuri ta' pajjiżi terzi; (c) id-disponibbiltà ta’ sorsi alternattivi ta’ provvista għall-prodotti kkonċernati, biex ikun evitat jew minimizzat kwalunkwe impatt negattiv fuq l-industriji downstream jew fuq il-konsumaturi finali fl-Unjoni; (d) kwalunkwe kriterji speċifiċi li jistgħu jiġu stabbiliti fi ftehimiet internazzjonali tal-kummerċ relatati mas-sitwazzjonijiet previsti fl-Artikolu 3. Artikolu 5 Miżuri ta' politika kummerċjali Bla ħsara għal kull ftehim internazzjonali li tiegħu l-Unjoni hija parti, il-miżuri tal-politika kummerċjali li jistgħu jiġu attivati permezz ta’ att ta’ implimentazzjoni skont l-Artikolu 4(1) għandhom ikunu: (a) is-sospensjoni tal-konċessjonijiet tat-tariffi u l-impożizzjoni ta' dazji doganali ġodda jew miżjuda, inkluż l-istabbiliment mill-ġdid tad-dazji doganali f'livell tan-nazzjon l-aktar iffavorit jew l-impożizzjoni ta' dazji doganali lil hinn mil-livell tan-nazzjon l-iktar iffavorit, jew l-introduzzjoni ta’ kwalunkwe ħlas addizzjonali fuq l-importazzjonijiet jew l-esportazzjonijiet ta' prodotti; (b) l-introduzzjoni jew iż-żieda ta' restrizzjonijiet kwantitattivi fuq l-importazzjonijiet jew l-esportazzjonijiet ta' prodotti, kemm jekk magħmula effettivi permezz ta' kwoti, permezz ta' liċenzji tal-importazzjoni jew tal-esportazzjoni kif ukoll permezz ta' miżuri oħra. (c) is-sospensjoni tal-konċessjonijiet fil-qasam tal-akkwist pubbliku, permezz ta': (i) l-esklużjoni mill-akkwist pubbliku tal-offerti li l-valur globali tagħhom huwa magħmul għal aktar minn 50 % ta' prodotti u servizzi li joriġinaw fil-pajjiż terz ikkonċernat; u/jew (ii) l-impożizzjoni ta' penali mandatorja tal-prezzijiet fuq dik il-parti tal-offerta li tikkonsisti fi prodotti jew servizzi li joriġinaw fil-pajjiż terz ikkonċernat. Artikolu 6 Regoli tal-Oriġini 1. L-oriġini ta' prodott għandha tiġi determinata skont ir-Regolament tal-Kunsill (KEE) Nru 2913/92 tat-12 ta' Ottubru 1992 li jistabbilixxi l-Kodiċi Doganali Komunitarju[11]. 2. L-oriġini ta' servizz għandha tkun determinata skont l-oriġini tal-persuna fiżika jew ġuridika li tkun qed tipprovdih. L-oriġini tal-fornitur tas-servizz għandha titqies bħala: (a) fil-każ ta' persuna fiżika, il-pajjiż fejn il-persuna tkun ċittadin jew fejn ikollha d-dritt ta' residenza permanenti; (b) fil-każ ta' persuna ġuridika kwalunkwe waħda minn dawn li ġejjin: (i) jekk is-servizz huwa pprovdut b'mod ieħor li mhuwiex preżenza kummerċjali fl-Unjoni, il-pajjiż fejn il-persuna ġuridika tkun ikkostitwita jew organizzata skont il-liġijiet ta' dak il-pajjiż u fit-territorju fejn il-persuna ġuridika tkun impenjata f'operazzjonijiet sostanzjali ta' negozju; (ii) jekk is-servizz huwa pprovdut permezz ta' preżenza kummerċjali fl-Unjoni, l-Istat Membru fejn il-persuna ġuridika tkun stabbilita u fit-territorju li tkun impenjata f'operazzjonijiet sostanzjali ta' negozju b'mod li jkollha rabta diretta u effettiva mal-ekonomija tal-Istat Membru kkonċernat. Għall-finijiet tal-punt (ii), jekk il-persuna ġuridika ma tkunx impenjata f'operazzjonijiet sostanzjali ta' negozju b'mod li jkollha rabta diretta u effettiva mal-ekonomija tal-Istat Membru kkonċernat, l-oriġini tal-persuni fiżiċi jew ġuridiċi li għandhom is-sjieda jew li jikkontrollaw il-persuna ġuridika li tipprovdi s-servizz. Il-persuna ġuridika li tipprovdi s-servizz għandha titqies bħala "li tappartjeni" lill-persuni ta' pajjiż partikolari jekk aktar minn 50 % tal-interess ta' ekwità fiha jkun proprjetà benefiċjarja ta' persuni minn dak il-pajjiż u "kkontrollata" minn persuni ta' pajjiż partikolari jekk dawn il-persuni jkollhom is-setgħa jaħtru l-maġġoranza tad-diretturi tagħha jew inkella li jmexxu legalment l-azzjonijiet tagħha. Artikolu 7 Is-sospensjoni, il-modifika u t-terminazzjoni tal-miżuri 1. Fejn, wara l-adozzjoni ta’ att ta’ implimentazzjoni skont l-Artikolu 4(1), il-pajjiż terz ikkonċernat jagħti kumpens sodisfaċenti lill-Unjoni fil-każijiet imsemmija fl-Artikolu 3(1)(a) u (b), il-Kummissjoni tista’ tissospendi l-applikazzjoni ta’ dak l-att implimentattiv għat-tul tal-perjodu ta’ kumpens. Is-sospensjoni għandha tiġi deċiża skont il-proċedura ta' eżami msemmija fl-Artikolu 8(2). 2. Il-Kummissjoni għandha ttemm att implimentattiv adottat skont l-Artikolu 4(1) f'kull waħda miċ-ċirkustanzi li ġejjin: (a) meta l-pajjiż terz li l-miżuri tiegħu nstab li kienu inkonsistenti mar-regoli tal-kummerċ internazzjonali fi proċedura ta’ soluzzjoni tat-tilwim isir konformi, jew fejn soluzzjoni reċiprokament sodisfaċenti ta' xorta oħra tkun intlaħqet; (b) f'każijiet ta' ri-ekwilibriju ta' konċessjonijiet jew obbligi oħra wara l-adozzjoni minn pajjiż terz ta' miżura ta' salvagwardja, meta l-miżura tas-salvagwardja tiġi rtirata jew tiskadi, jew meta l-pajjiż terz ikkonċernat jagħti kumpens sodisfaċenti lill-Unjoni sussegwentement għall-adozzjoni ta’ att ta’ implimentazzjoni skont l-Artikolu 4(1); (c) f'każijiet ta' modifika tal-konċessjonijiet minn membru tad-WTO skont l-Artikolu XXVIII tal-Ftehim Ġenerali dwar it-Tariffi u l-Kummerċ 1994, meta l-pajjiż terz ikkonċernat jagħti kumpens sodisfaċenti lill-Unjoni sussegwentement għall-adozzjoni ta’ att ta’ implimentazzjoni skont l-Artikolu 4(1). It-terminazzjoni għandha tiġi deċiża skont il-proċedura ta' eżami msemmija fl-Artikolu 8(2). 3. Fejn huwa meħtieġ li jsiru aġġustamenti għal miżuri ta' politika kummerċjali adottati skont dan ir-Regolament, filwaqt li jitqiesu l-kundizzjonijiet u l-kriterji stabbiliti fl-Artikolu 4(2) u 4(3), il-Kummissjoni tista’ tintroduċi kwalunkwe modifika xierqa skont il-proċedura ta' eżami stabbilita fl-Artikolu 8(2). 4. Għal raġunijiet imperattivi ta' urġenza debitament ġustifikati marbuta mat-terminazzjoni jew mal-modifika tal-miżura kkonċernata tal-pajjiż terz, il-Kummissjoni għandha tadotta minnufih atti ta' implimentazzjoni applikabbli li jissospendu, jimmodifikaw jew li jtemmu l-atti ta’ implimentazzjoni adottati skont l-Artikolu 4(1), kif previst f'dan l-Artikolu, skont il-proċedura msemmija fl-Artikolu 8(3). Artikolu 8 Proċedura tal-Kumitat 1. Il-Kummissjoni għandha tkun megħjuna mill-Kumitat stabbilit bir-Regolament (KE) Nru 3286/94. Dak il-kumitat għandu jkun kumitat skont it-tifsira tal-Artikolu 3 tar-Regolament (UE) Nru 182/2011. 2. Meta ssir referenza għal dan il-paragrafu, għandu japplika l-Artikolu 5 tar-Regolament (UE) Nru 182/2011. 3. Meta ssir referenza għal dan il-paragrafu, għandhom japplikaw l-Artikolu 8 tar-Regolament (UE) Nru 182/2011, flimkien mal-Artikolu 5 tiegħu. Artikolu 9 Ġbir ta’ tagħrif 1. Il-Kummissjoni għandha tfittex tagħrif u fehmiet dwar l-interessi ekonomiċi tal-Unjoni fi prodotti speċifiċi jew setturi, fl-applikazzjoni ta' dan ir-Regolament, permezz ta' avviż f'Il-Ġurnal Uffiċjali tal-Unjoni Ewropea jew mezzi ta’ komunikazzjoni pubbliċi xierqa oħra. 2. Tagħrif li jasal skont dan ir-Regolament għandu jintuża biss għall-għan li għalih ikun intalab. 3. La l-Kummissjoni, la l-Kunsill, la l-Parlament Ewropew, u lanqas l-Istati Membri jew l-uffiċjali tagħhom ma għandhom jiżvelaw xi tagħrif ta' natura kunfidenzjali li jasal skont dan ir-Regolament, mingħajr permess speċifiku mill-fornitur ta' dan it-tagħrif. 4. Il-fornitur tat-tagħrif jista' jitlob li t-tagħrif provdut jiġi ttrattat bħala kunfidenzjali. F'każijiet bħal dawn, it-tagħrif għandu jkun akkumpanjat minn sommarju mhux kunfidenzjali jew minn dikjarazzjoni tar-raġunijiet għaliex ma jistax isir sommarju ta' dan it-tagħrif. 5. Jekk jidher li t-talba għall-kunfidenzjalità mhijiex ġustifikata u jekk il-fornitur mhuwiex lest li jagħmel it-tagħrif pubbliku jew li jawtorizza l-iżvelar tiegħu f'termini ġenerali jew bħala sommarju, dan it-tagħrif jista' ma jiġix ikkalkolat. 6. Il-paragrafi 2 sa 5 ma għandhomx jipprekludu l-iżvelar ta' tagħrif ġenerali mill-awtoritajiet tal-Unjoni. Dan l-iżvelar għandu jqis l-interess leġittimu tal-partijiet ikkonċernati sabiex is-sigrieti tagħhom dwar in-negozju ma jinkixfux. Artikolu 10 Reviżjoni Mhux aktar tard minn tliet snin wara l-ewwel istanza tal-adozzjoni ta’ att ta’ implimentazzjoni skont dan ir-Regolament, il-Kummissjoni għandha tanalizza l-implimentazzjoni tiegħu u tirrapporta lill-Parlament Ewropew u lill-Kunsill. Artikolu 11 Emendi għal atti oħra Fl-Artikolu 13(3) tar-Regolament tal-Kunsill (KE) Nru 3286/94 [it-TBR] jinbidel bit-test li ġej: "Fejn l-Unjoni, wara li tkun aġixxiet skont l-Artikolu 12(2), ikollha tieħu deċiżjoni dwar il-miżuri ta' politika kummerċjali li għandhom jiġu adottati skont l-Artikolu 11(2)(c) jew skont l-Artikolu 12, hija għandha taġixxi, mingħajr dewmien, skont l-Artikolu 207 tat-Trattat u, fejn xieraq, skont ir-Regolament Nru XX/XX jew kwalunkwe proċedura applikabbli oħra." Artikolu 12 Dan ir-Regolament għandu jidħol fis-seħħ fi […] jum wara l-pubblikazzjoni tiegħu f'Il-Ġurnal Uffiċjali tal-Unjoni Ewropea. Dan ir-Regolament għandu jorbot fl-intier tiegħu u huwa direttament applikabbli fl-Istati Membri kollha. Magħmul fi Brussell, Għall-Parlament Ewropew Għall-Kunsill Il-President Il-President [1] Ara COM (2010)612 finali tad-9.11.2010, taqsima 4. [2] Ara l-konklużjonijiet tal-Kunsill dwar il-politika kummerċjali tal-UE tal-21.12.2010, il-paragrafu 8 [3] L-UE minn dejjem aġixxiet fuq bażi ta' każ b'każ fl-imgħoddi (ir-Regolament tal-Kunsill dwar proposta tal-Kummissjoni bbażata fuq dak li kien – l-Artikolu 133). [4] Ara f'dan ir-rigward, ir-Regolament tal-Kunsill (KEE) Nru 1461/93 li jikkonċerna l-aċċess għal kuntratti pubbliċi għal min jitfa' offerta għal xogħol bl-appalt mill-Istati Uniti tal-Amerika; u r-Regolament tal-Kunsill (KE) Nru 1836/95 li jiffinalizza l-Anness għar-Regolament (KEE) Nru. 1461/93 dwar l-aċċess għal kuntratti pubbliċi għal dawk li jagħmlu l-offerti mill-Istati Uniti tal-Amerika. [5] Taħt ċirkostanzi speċifiċi, l-Artikolu 4.10 l-ASCM jagħti l-awtorizzazzjoni lill-membru li jressaq l-ilment biex jieħu "kontromiżuri xierqa". [6] Il-Ftehim tad-WTO dwar is-Salvagwardji u r-regoli ta' salvagwardja skont l-FTAs huma relatati biss mal-kummerċ tal-merkanzija. Il-membri tad-WTO għad iridu jaqblu dwar salvagwardji ta' emerġenza li għalihom ingħata mandat ta' negozjati multilaterali mill-Artikolu X tal-Ftehim Ġenerali dwar il-Kummerċ fis-Servizzi (GATS). [7] Eż. l-Artikolu 3.4 tal-FTA tal-UE/Korea: « 1. Parti li tapplika miżura ta’ salvagwardja bilaterali għandha tikkonsulta mal-Parti l-oħra sabiex jiftiehmu reċiprokament dwar kumpens xieraq għal-liberalizzazzjoni tal-kummerċ fil-forma ta’ konċessjonijiet li jkollhom effetti kummerċjali sostanzjalment ekwivalenti jew ekwivalenti għall-valur tad-dazji addizzjonali li jkunu mistennijin li jirriżultaw mill-miżura ta’ salvagwardja. Il-Parti għandha tipprovdi opportunità għal tali konsultazzjonijiet sa mhux aktar tard minn 30 jum wara l-applikazzjoni tal-miżura ta’ salvagwardja bilaterali. 2. Jekk il-konsultazzjonijiet skont il-paragrafu 1 ma jwasslux għal ftehim dwar kumpens għal-liberalizzazzjoni tal-kummerċ fi żmien 30 jum wara li jibdew il-konsultazzjonijiet, il-Parti li l-prodotti tagħha jkunu suġġetti għall-miżura ta’ salvagwardja tista’ tissospendi l-applikazzjoni ta’ konċessjonijiet sostanzjalment ekwivalenti lill-Parti li tkun qiegħda tapplika l-miżura ta’ salvagwardja. 3. Id-dritt tas-sospensjoni li saret referenza għalih fil-paragrafu 2 ma għandux jiġi eżerċitat għall-ewwel 24 xahar li matulhom tkun fis-seħħ miżura ta’ salvagwardja bilaterali, bil-kundizzjoni li l-miżura ta’ salvagwardja tkun tikkonforma mad-dispożizzjonijiet ta' dan il-Ftehim". [8] Bil-kondizzjoni li jkollhom "dritt inizjali tan-negozjar ”, “interess ewlieni tal-forniment ” jew “ interess sostanzjali ”. [9] ĠU L 302, 19.10.1992, p. 1. [10] ĠU L 55, 28.2.2011, p. 13. [11] ĠU L 302, 19.10.1992, p. 1.